‘SAT’อัดเงิน100ล้านสร้างรง.ชิ้นส่วนรถยนต์
SAT ทุ่ม 100 ล้านบาท ตั้งโรงงานผลิตชิ้นส่วนยานยนต์ใหม่ ยันปลอดภัยน้ำท่วม
30 ต.ค. 2565

SAT ทุ่ม 100 ล้านบาท ตั้งโรงงานผลิตชิ้นส่วนยานยนต์ใหม่ ยันปลอดภัยน้ำท่วม
นายวีระยุทธ กิตะพาณิชย์ กรรมการผู้อำนวยการ บริษัท สมบูรณ์ แอ๊ดวานซ์ เทคโนโลยี (SAT) เปิดเผยว่า ที่ประชุมคณะกรรมการบริษัทได้มีมติให้มีการลงทุน 100% จัดตั้งบริษัท สมบูรณ์ ฟอร์จจิ้ง เทคโนโลยี ในนิคมอุตสาหกรรมอมตะซิตี้ ต.มาบยางพร อ.ปลวกแดง จ.ระยอง เพื่อดำเนินกิจการโรงงานผลิตชิ้นส่วนยานยนต์ ด้วยการทุบขึ้นรูป (ร้อน/เย็น) ด้วยทุนจดทะเบียน 100 ล้านบาท
โรงงานแห่งนี้อยู่ใกล้โรงงานของบริษัทอีกสองแห่งที่สนามบินสุวรรณภูมิ สมุทรปราการ และระยอง 
นักวิเคราะห์บริษัทหลักทรัพย์ (บล.) ทรีนีตี้ วิเคราะห์ว่า แนวโน้มผลประกอบการไตรมาส 4/2554 ของ SAT จะขาดทุน เพราะผลกระทบน้ำท่วมทำให้ค่ายรถยนต์ได้ประกาศหยุดผลิต หรือปรับลดกำลังการผลิตลงในเดือน ต.ค. แต่บางค่ายได้ประกาศจะเริ่มกลับมาผลิตเมื่อวันที่ 14 พ.ย. 
“ในช่วงน้ำท่วม SAT มีการใช้กำลังการผลิตประมาณ 20-30% ซึ่งจะผลิตที่โรงงานระยอง ภายใต้สมมติฐานค่ายรถยนต์ต่างๆ กลับมาผลิตในระดับปกติในเดือน ธ.ค. ส่วนฮอนด้าและคูโบต้า ผลิตได้ประมาณในเดือน ม.ค.” นักวิเคราะห์ บล.ทรีนีตี้ ระบุ
ล่าสุดผลประกอบการไตรมาส 3/2554 SAT มีกำไรสุทธิ 205 ล้านบาท หรือกำไรต่อหุ้น 0.60 บาท เพิ่มขึ้น 134% จากไตรมาสก่อน เนื่องจากไตรมาส 2/2554 ถูกกระทบจากเหตุการณ์สึนามิในญี่ปุ่น ในขณะที่ลดลงจากปีก่อน 3% 
ทั้งนี้ ถ้าหากไม่รวมผลขาดทุนจากอัตราแลกเปลี่ยน 29 ล้านบาท SAT จะมีกำไรปกติที่ทำจุดสูงสุดใหม่ได้เท่ากับ 233 ล้านบาท เพิ่มขึ้น 130% จากไตรมาสก่อน และ 16% จากปีก่อน